CELEX: C2007/117/44
Language: el
Date: 2007-05-26 00:00:00
Title: Υπόθεση T-88/07: Προσφυγή της 22ας Μαρτίου 2007 — Fabryka Samochodów Osobowych κατά Επιτροπής

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/28
            
         Προσφυγή της 22ας Μαρτίου 2007 — Fabryka Samochodów Osobowych κατά Επιτροπής
   (Υπόθεση T-88/07)
   (2007/C 117/44)
   Γλώσσα διαδικασίας: η πολωνική
   Διάδικοι
   
      Προσφεύγουσα: Fabryka Samochodów Osobowych S.A. (Βαρσοβία, Δημοκρατία της Πολωνίας) (εκπρόσωποι: W. Radzikowski, R. A. Kozłowski και G. Dźwigała, νομικοί σύμβουλοι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κηρύξει ανίσχυρη την απόφαση της Επιτροπής όσον αφορά το άρθρο 2, παράγραφοι 2, 3 και 4, με το οποίο διατάχθηκαν τα ακόλουθα αντισταθμιστικά μέτρα: α) περιορισμός της ετήσιας παραγωγής οχημάτων μέχρι τέλους Ιουλίου 2011 όσον αφορά την προσφεύγουσα, και τις εξ αυτής εξαρτώμενες εταιρίες, τώρα και στο μέλλον, καθώς και τις εταιρίες που ελέγχει η FSO με την ιδιότητα του μετόχου· β) απαγόρευση να ζητηθεί νέα άδεια πριν από τα τέλη Ιουλίου 2011·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί να κηρυχθεί ανίσχυρη η από 20 Δεκεμβρίου 2006 απόφαση της Επιτροπής των Ευρωπαϊκών Κοινοτήτων στην αφορώσα κρατικές ενισχύσεις υπόθεση C-3/2005 [πρώην N 592/ 2004 (πρώην PL 51/2004)], με την οποία κηρύχθηκαν σύμφωνα με την κοινή αγορά μέτρα ενισχύσεων υπέρ της προσφεύγουσας τα οποία έλαβε μερικώς η Πολωνία σύμφωνα με το κείμενο της αποφάσεως, καθόσον η απόφαση αυτή επιβάλλει στην προσφεύγουσα και δικαιούχο των ενισχύσεων υποχρέωση περιορισμού της ετήσιας παραγωγής και των πωλήσεων μηχανοκίνητων οχημάτων εντός της Ευρωπαϊκής Ενώσεως μέχρι το 2011. Εξάλλου, η εν λόγω απόφαση περιλαμβάνει μεταξύ των αιτιολογιών της την επιβληθείσα στην προσφεύγουσα απαγόρευση να ζητήσει νέα άδεια προς του τέλους του 2011.
   Η προσφεύγουσα ζητεί την κήρυξη του ανισχύρου της αποφάσεως διατεινόμενη ότι η απόφαση αυτή αντιβαίνει προς τις διατάξεις της Συνθήκης ΕΚ και προς ουσιώδεις για τη λειτουργία της κανόνες. Εξάλλου, υποστηρίζει ότι η προσβαλλόμενη απόφαση εκδόθηκε κατά παράβαση ουσιώδους τύπου.
   Η προσφεύγουσα στηρίζει την προσφυγή της στους ακόλουθους λογους:
   
               —
            
            
               θεωρώντας ότι ένα μέρος της ενισχύσεως είχε ήδη χορηγηθεί, η Επιτροπή παρέβη το άρθρο 88, παράγραφος 3, ΕΚ και το άρθρο 3 του κανονισμού 659/1999 του Συμβουλίου (1) και υπέπεσε σε πρόδηλο σφάλμα κατά την εκτίμηση των πραγματικών περιστατικών·
            
         
               —
            
            
               προσδιορίζοντας το εύρος των αντισταθμιστικών μέτρων, η Επιτροπή παραβίασε την αρχή της αναλογικότητας, την αρχή της ελεύθερης ασκήσεως οικονομικής δραστηριότητας, παρέβη το άρθρο 253 ΕΚ και τα άρθρα 11, 32, 37, 39 και 54 των κοινοτικών κατευθυντήριων γραμμών όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων (2) και υπέπεσε σε πρόδηλο σφάλμα εκτιμήσεως των πραγματικών περιστατικών της υποθέσεως, ιδίως επειδή: προσδιόρισε κατά μη ορθό τρόπο, σύμφωνα με την προσφεύγουσα, την αξία της κρατικής ενισχύσεως, η οποία υπερεκτιμήθηκε· παρέλειψε να λάβει υπόψη τη μορφή της ενισχύσεως· όρισε εσφαλμένα τη σχετική αγορά· καθόρισε εσφαλμένα το μερίδιο της αγοράς της προσφεύγουσας, δικαιούχου της ενισχύσεως· δεν έλαβε υπόψη ουσιώδη στοιχεία κατά την εκτίμηση των αποτελεσμάτων της χορηγήσεως ενισχύσεως στην προσφεύγουσα· διέταξε αντισταθμιστικά μέτρα τα οποία θα επηρεάσουν δυσμενώς τη δυνατότητα της προσφεύγουσας να ανακτήσει την παραγωγική της ικανότητα μετά την ολοκλήρωση της αναδιαρθρώσεώς της και παρέλειψε να λάβει υπόψη το γεγονός ότι η προσφεύγουσα αναπτύσσει δραστηριότητα σε περιοχές για τις οποίες προβλέπεται η χορήγηση περιφερειακών ενισχύσεων·
            
         
               —
            
            
               η Επιτροπή προσέβαλε την αρχή της ασφαλείας δικαίου και παρέβη το άρθρο 253 ΕΚ προβλέποντας στο σκεπτικό της αποφάσεώς της ένα πρόσθετο αντισταθμιστικό μέτρο το οποίο δεν προσδιορίζεται στο κύριο διατακτικό (petitum) της αποφάσεως·
            
         
               —
            
            
               παραλείποντας να παράσχει πρόσφορες διευκρινίσεις σχετικά με τη φύση και την έκταση των επιβαλλόμενων αντισταθμιστικών μέτρων και παραλείποντας να αναφερθεί σε όλες τις προτάσεις που είχαν υποβληθεί επί του ζητήματος αυτού η Επιτροπή παρέβη το άρθρο 253 ΕΚ.
            
         
      (1)  Κανονισμός (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 της Συνθήκης ΕΚ (ΕΕ 1999, L 83, σ. 1).
   
      (2)  ΕΕ 1999, C 288, σ. 2.